कक्राझार , 2 डिसेम्बर : कक्राझार लकसभा बियाबनि एमपि आरो गन सुरक्षा पार्टिनि आफादगिरि नब कुमार सरनियाआ खुंजानो गोनां बिटिसिनि बिसायख'थियाव बिजेपि हान्जाया जेबो गोहोम खोख्लैनो हानाय नङा होननानै फोरमायदों । मंगलबारखालि कक्राझार जिल्लानि फकिराग्राम बियाबनि सिङाव थानाय दिनगावआव जिएसपिनि बिजाथि आब्दुल बादसाहनि थाखाय मोनसे बिसायख'थि फोसावदिंनाय मेलआव बाहागो लानानै एमपि सरनियाआ बुंदोंदि , बिटिसिआव फामि बिबारआ बारनो हाया । अदेबानि जिएसपि दोलोआसो बे खेबआव बिटिसिआव सरकार दागोन मानोना बिटिएडिनि राइजो - राजाफोरनि जौगाखांनाय आरो अन्सायलु खामानि मावनायनि थाखाय बिसायख'थियाव जिएसपि दोलोखौ मदद होनो सिगांबोदों । गुबुन गुबुन राजखान्थि दोलोफोरा भट मोन्नो थाखायल' दासान्दि राइजो - राजाफोरनि सिगाङाव गोदै गोदै बाथ्राजों बुरखायबाय थागासिनो । नाथाय बिसोर दोलोफोरा बिसायख'थि जोबनायनि उनाव गावसिनि खोथा होनाय खामानिखौ मावफुंनायाव फेलें जायो । जर'खायै बिपिएफ , इउपिपिएल , बिजेपि आरो एआइइउडिएफआ बिटिसिनि राइजो - राजाफोरखौ थगाय - थसि खालामनानै भट लानो नाजादों होन्नानै सरनियाआ अजद होबावो । बिथाङा बुंबावोदि , जानो हागौ ट्रेक्टर आरो नांगालआ बिटिसिनि बिसायख'थियाव एसे गोहोम खोख्लैनो हागोन नाथाय बिजेपिआ माब्लाबाबो गोहोम खोख्लैनो हानाय नङा । खुंजानो गोनां बिटिसि बिसायख'थियाव जिएसपि दोलोआ बांसिन मासि देरहानो हानानै खुंथायनि गोहोखौ दखल खालामनो हागोनखौ मिजिंथिनानै साफ्रोमबो राइजो - राजाफोरखौ जिएसपिनि बिजाथिनो भट होनानै देरहासार खालामनो खावलायो । जिएसपि दोलोआ बिटिसि बिसायख'थिआव मोन 35 बियाबफोराव बिजाथि फसंदों । 
बिटिसिआव फामि बिबार बारनो हायाः नब कुमार सरनिया